Diari Oficial de la Generalitat Valenciana


Sumari del DOGV 2738, del 30-04-1996 (1996/838064)

LLEI 1/1996, de 26 d'abril, de la Generalitat Valenciana, d'Adaptació del Règim Jurídic del Personal de la Generalitat Valenciana a la naturalesa dels llocs que ocupa.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/1996/04/26/1/dof/vci/html**

### Dades del document

Número de DOGV
:   2738

Data del DOGV
:   30-04-1996

Secció del DOGV
:   DISPOSICIONS GENERALS

Número del document
:   1996/838064


Data del document
:   26-04-1996

Organisme emissor
:   Presidència de la Generalitat

Tipus de document
:   Llei

Anàlisi jurídica

LLEI 1/1996, de 26 d'abril, de la Generalitat Valenciana, d'Adaptació del Règim Jurídic del Personal de la Generalitat Valenciana a la naturalesa dels llocs que ocupa.   
Sia notori i manifest a tots els ciutadans que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la llei següent:  
PREàMBUL  
És inajornable la necessitat de la promulgació d'aquesta llei d'adaptació del règim jurídic del personal de la Generalitat Valenciana a la naturalesa dels llocs que ocupa per la situació en què es troba la funció pública de la Generalitat Valenciana: al voltant de 2.000 treballadors i treballadores contractats laborals fixos exercint llocs de naturalesa funcionarial, sotmesos a la inamovibilitat amb minva de les seues expectatives en la seua carrera professional; els tribunals de justícia tant contenciosos administratius com socials, amb l'elevat volum de demandes i reclamacions que arriben al seu àmbit jurisdiccional, dicten reiterades sentències perquè l'administració adeqüe les seues actuacions a la llei, sense entrar en la valoració de normes reglamentàries, ordres i instruccions amb què l'administració pública ha pretés donar suport jurídic a les seues actuacions.  
La Llei 10/1985, de 31 de juliol, de la Generalitat Valenciana, de la funció pública valenciana, establia textualment en la justificació: «La llei ha optat, en regular les qüestions relatives al personal al servei de la Generalitat Valenciana, per un model de funció pública... Tot això comporta una opció cap a un règim de dret administratiu».  
Tanmateix, es van classificar com a «laborals» aquells llocs que, en aplicació de l'article 3 amb relació a l'article 16.3 de la llei esmentada, els hauria correspost ser funcionarials d'administració especial. D'altra banda, el Consell de la Generalitat Valenciana, amb data 2 de juny de 1986, va prendre un acord per a la conversió en personal laboral fix de persones amb contractes laborals temporals, interines, i persones amb contractes administratius.  
La sentència 99/1987, d'11 de juny, del Tribunal Constitucional, a banda de declarar inconstitucionals determinats preceptes de la Llei 30/1984, fonamentalment el que fa referència a l'exigència de determinació per la llei de la naturalesa dels llocs de treball, reafirma el caràcter funcionarial de la relació dels empleats i les empleades públics amb l'administració. El compliment de la sentència provoca l'aprovació de la Llei estatal 23/1988, de 28 de juliol, en què s'estableixen els criteris per a la determinació de la naturalesa funcionarial o laboral dels llocs de treball, i que s'hauria d'haver aplicat directament com a dret supletori.  
Aquest divorci entre l'ordenament jurídic de la funció pública i l'actuació per part de l'administració subsisteix fins a la publicació de la Llei de la Generalitat Valenciana 6/1990, de 14 de novembre, d'adaptació de la Llei 10/1985, de 31 de juliol, de la Funció Pública Valenciana. Amb aqueixa llei s'estableixen expressament els criteris que diferencien els llocs de treball segons la naturalesa jurídica que tenen i incideixen en el caràcter funcionarial de l'administració especial.  
En la nova llei, s'inclou una disposició transitòria perquè l'administració integre el personal de la Generalitat Valenciana en el règim administratiu funcionarial o laboral que hi corresponga, segons la naturalesa dels llocs que ocupe, com a conseqüència de l'aplicació dels criteris establerts en la llei.  
El transcurs del temps sense instrumentar l'aplicació de la disposició transitòria esmentada, va dur els gestors i les gestores de la funció pública a desblocar la situació d'immobilitat del personal laboral, al qual, segons la llei, li correspon ser funcionari o funcionària, donant-los accés als concursos de provisió de llocs de treball classificats com a funcionarials, basant-se en l'esperit de la llei i en el Decret 245/1991, de relacions de llocs de treball, que es publica amb l'objectiu fonamental de donar suport a la gestió administrativa.  
Tanmateix, la condició de laborals que concursen a llocs classificats com a funcionarials els anys 1993, 1994 i 1995 fa que hi haja nombroses sentències que anul·len concursos, amb la consegüent inseguretat del personal que hi va participar.  
Una vegada més, la Llei de la Generalitat Valenciana 5/1994, de 24 d'octubre, de modificació parcial i urgent del text refós de la Llei de la Funció Pública, torna a referir-se, en la disposició transitòria primera, a la integració del personal en el règim funcionarial o laboral que li corresponga, i insisteix i aclareix la transitòria corresponent de la Llei precedent 6/1990. Aqueixa llei la va precedir el Decret 154/1994, de 29 de juliol, mitjançant el qual hom estableix les bases del procés d'adaptació del règim jurídic del personal a la naturalesa dels seus llocs de treball, per desenvolupar llocs classificats com de naturalesa laboral. Posteriorment, mitjançant l'Ordre de la Conselleria d'Administració Pública, d'11 d'abril de 1995, es van convocar proves específiques per a materialitzar el que hi ha disposat en aqueixa llei i en aqueix decret.  
Contra aquesta ordre es van presentar més d'una vintena de recursos contenciosos administratius procedents d'associacions, col·lectius, funcionaris i funcionàries amb caràcter individual, i es va tornar a produir un bloqueig del procés, ja que hauria estat temerari continuar endavant, i córrer el perill que amb posterioritat a una instrumentació tan complexa i costosa, els tribunals de justícia pogueren anul·lar-lo.  
Ens trobem davant un col·lectiu que, si bé té com a denominador comú la necessitat d'integració en el règim jurídic que li correspon segons la llei, és heterogeni quant als procediments d'accés a l'administració. Ha estat aquest el motiu fonamental tant de la demora per part de l'administració del Consell a abordar l'anomenat procés de funcionarització, com dels recursos per part de les persones que se senten comparativament agreujades.  
Cal diferenciar qualitativament quatre grans grups, sense entrar en les matisacions o les diferències que hi ha entre els integrants d'algun d'aquests grups, ja que ens duria a una casuística esterilitzadora per a la solució del problema.  
En un primer grup s'integren aquelles persones que van superar les proves selectives previstes en el Decret 69/1986 per a l'accés a la funció pública, amb les mateixes condicions i exigències d'aquelles que les van realitzar amb posterioritat a la classificació d'aquests tipus de treballs com de naturalesa funcionarial.  
Un acte administratiu, com ho és el classificatori, no pot desvirtuar la condició de funcionaris o funcionàries que en realitat els corresponia, de conformitat amb l'ordenament jurídic vigent en el moment del seu ingrés en l'administració pública.  
Un segon grup el conformen aquelles persones que realitzaren la prova selectiva d'accés diferent de l'exigible d'acord amb el que hi ha previst en el Decret 69/1986.  
En un tercer grup s'inclouen aquelles persones que no van superar la prova selectiva per a adquirir la condició d'empleat o empleada públics com a personal laboral fix en l'administració.  
El quart grup està integrat per aquells treballadors i treballadores de la Generalitat Valenciana que ocupen llocs classificats com d'administració general i que per tant la seua adequació com a personal funcionari requereix que adquirisquen la condició de generalistes.  
Els coneixements que els corresponen no són deduïbles de cap títol acadèmic determinat, ni d'haver realitzat funcions parcials dins del que és l'administració general, en el lloc de treball concret ocupat, sinó que s'adquireixen pel domini d'un temari ampli que els possibilita per a la mobilitat i polivalència que exigeix la pertinença al sector general de l'administració.  
Es tracta així mateix en aquesta llei de l'adequació als llocs de treball del personal transferit d'altres administracions públiques i són integrats segons les circumstàncies respectives, en els grups segon, tercer i quart abans descrits.  
Finalment i, per tancar definitivament l'adequació de la totalitat del personal a la naturalesa dels llocs que ocupa, hom preveu la situació del personal funcionari que ocupa els llocs classificats de naturalesa laboral.  
Capítol apart mereix l'explicació d'utilitzar una llei per a materialitzar el procés d'adequació del personal de la Generalitat Valenciana a la naturalesa jurídica dels llocs que ocupa. En primer lloc, des del punt de vista tècnic i jurídic, res no repugna que es desenvolupen per llei continguts d'altra llei precedent, en concret la Llei 10/1985, de la Funció Pública Valenciana, la qual determina en l'article 4 que el desenvolupament en classes de l'administració especial es farà per llei. Així mateix, la sentència citada reiteradament del Tribunal Constitucional 99/1987, d'11 de juny, determina que els criteris determinants de la naturalesa jurídica dels llocs de treball han d'establir-se per llei.  
Hi ha, per altra part, raons d'eficàcia indubtable i l'experiència ha demostrat que, en aquesta qüestió tan controvertida per les diferents situacions de tipus personal que es donen en el col·lectiu susceptible de transformació, els intents de dur-la a terme per norma de rang inferior han fracassat, ja que les impugnacions a què ha donat lloc han suposat una vulnerabilitat que els ha fet perdre la garantia de l'eficàcia.  
I sobretot és exigible el rang de llei perquè la situació que hom tracta de resoldre no sols afecta un nombrós col·lectiu de treballadors i treballadores de la Generalitat Valenciana i d'una manera substancial l'organització de la seua funció pública, ja que si això és important, ho és encara més el fet que aquesta situació pertorbe la qualitat dels serveis públics que es presten a la ciutadania, raó primordial de ser de l'administració pública, cosa per la qual correspon a les Corts Valencianes, com la més alta i genuïna representació dels ciutadans i de les ciutadanes, resoldre de manera definitiva i concloent aquest problema tan dilatat.  
Article 1  
El personal laboral fix que ocupe llocs classificats d'administració especial en les relacions de llocs de treball, adquirirà la condició de funcionari o funcionària de carrera sempre que el seu accés a l'administració pública de la Generalitat Valenciana s'haguera produït amb posterioritat a l'entrada en vigor del Decret 69/1986, de 2 de juny, del Govern Valencià, mitjançant la convocatòria de proves selectives de lliure accés, desenvolupades d'acord amb el contingut del títol VI amb relació al capítol III del títol II d'aquest, amb la realització d'un curs selectiu de 50 hores de durada que tractarà matèries relacionades amb el funcionament i l'organització de l'administració.  
Article 2  
El personal que ocupe llocs classificats d'administració especial i que va adquirir la condició de laboral fix amb posterioritat a l'entrada en vigor del Decret 69/1986, mitjançant proves les convocatòries d'accés de les quals van ser per concurs, per concurs-oposició subsidiari de concurs de provisió o bé el desenvolupament de les quals no es va ajustar a allò disposat en el títol VI amb relació al capítol III del títol II, podrà adquirir la condició de funcionari o funcionària de carrera per la superació de la prova selectiva corresponent.  
Aquesta prova consistirà en la realització d'un curs selectiu de 150 hores de durada, sobre matèries relacionades amb el coneixement de les institucions públiques i l'organització de l'administració.  
Article 3  
El personal laboral que ocupe llocs classificats d'administració especial i va adquirir la condició de fix, qualsevol que fóra la data en què aquesta es va produir, sense haver superat prova convocada a aquest objecte específic, podrà adquirir la condició de funcionari o funcionària de carrera mitjançant la superació de dos cursos selectius.  
El primer tindrà durada i continguts idèntics que el curs descrit en l'article anterior.  
El segon, amb una durada de 50 hores, versarà sobre el coneixement dels instruments de caràcter normatiu, que dirigeixen i regulen l'actuació de l'administració pública en l'àrea en què s'integra el lloc exercit en l'actualitat pel treballador o treballadora.  
Article 4  
El personal laboral fix que ocupe llocs classificats d'administració general adquirirà la condició de funcionari o funcionària de carrera per la superació de dos cursos, el primer serà el descrit en l'article 2, el segon, de 100 hores de durada, versarà sobre els continguts del temari de les últimes proves convocades per a l'accés al sector d'administració general de la Generalitat Valenciana.  
Article 5  
El personal laboral fix que va obtenir tal condició pel seu ingrés en altres administracions públiques mitjançant la superació de proves selectives a aquest objecte específic, d'acord amb els principis de publicitat, d'igualtat, de mèrit i de capacitat, que s'ha integrat en la funció pública valenciana i ocupe llocs classificats d'administració especial, podrà accedir a la condició de funcionari o funcionària de carrera, sempre que demostre la realització d'aquestes proves, i se'ls aplicarà l'article 2 d'aquesta llei. En el supòsit de no haver realitzat aquestes proves, se'ls aplicarà allò disposat en l'article 3. Quan aquest personal ocupe llocs d'administració general, en qualsevol cas, se'ls aplicarà l'article 4.  
Article 6  
La durada dels cursos establida en els articles anteriors es refereix als corresponents al personal fix del grup A de titulació. Per a la resta de grups, s'adaptaran els continguts dels temaris en raó de les respectives titulacions i funcions genèriques que els són atribuïbles i, la seua durada serà, prenent com a referència la del grup A, per al grup B, el 60%; per al grup C, el 25%, i el 10% per al grup D.  
Article 7  
Amb anterioritat al començament dels cursos, es publicaran les ordres pertinents de la Conselleria de Presidència per a desplegar el contingut d'aquesta llei pel que fa a temaris, règim dels cursos per grups de titulació i sector, professorat que els ha de fer i les comissions qualificadores que realitzaran l'avaluació continuada i la qualificació de les proves finals dels cursos.  
Les ordres esmentades en el paràgraf anterior es negociaran amb les organitzacions sindicals més representatives en l'àmbit de la funció pública.  
L'administració de la Generalitat Valenciana garantirà la transparència dels procediments d'accés a la funció pública. A aquest efecte, en el marc del que hi ha previst en la Llei 9/1987, de 12 de juny, l'administració disposarà les mesures oportunes per tal que els sindicats majoritaris s'assabenten del desenvolupament de les proves i de les actuacions de les comissions qualificadores.  
Article 8  
Acabats els processos d'adaptació del règim jurídic del personal de la Generalitat Valenciana a la naturalesa dels llocs que ocupa en cadascun dels grups de titulació i sector de l'administració, aquelles persones que superen els cursos seran nomenades simultàniament funcionàries de carrera i, si escau, personal laboral fix, per part del conseller de Presidència. Prendran possessió dels mateixos llocs de treball que ocupaven amb caràcter definitiu, amb l'acreditació prèvia de tenir el títol requerit en el grup de titulació respectiu. Així mateix, mantindran, com a mínim, les mateixes retribucions que tenien en la condició anterior i començaran a consolidar des d'aqueixa mateixa data el grau personal corresponent al nivell del lloc, sense perjudici de la seua permanència en el mateix grup de titulació al qual pertanyien en la condició de personal laboral.  
En el moment de la presa de possessió com a funcionaris o funcionàries de carrera, passaran a la situació d'excedència automàtica com a personal laboral.  
Article 9  
Els funcionaris o funcionàries de carrera que ocupen llocs de treball de naturalesa laboral en les relacions de llocs de treball, adquiriran voluntàriament la condició de personal laboral fix, i romandran en els llocs de treball que estigueren exercint, sense perjudici de la declaració d'excedència que siga procedent en la seua situació de personal funcionari.  
Article 10  
Els processos d'adaptació a què es refereix aquesta llei tindran lloc per una sola vegada, i el personal afectat participarà en aquests amb caràcter voluntari. Aquells que no hi participen o no superen, si escau, les proves selectives, romandran com a personal a extingir en els llocs de treball que exerceixen, i mantindran la mateixa relació jurídica laboral o funcionarial que fins al moment els haja vinculat amb l'administració de la Generalitat Valenciana, sense menyscapte de les expectatives de promoció professional en llocs de treball de naturalesa laboral, per al personal contractat, o administrativa, per al personal funcionari.  
Article 11  
S'entendran inclosos en l'àmbit d'aplicació d'aquesta llei, el personal laboral fix i els funcionaris o funcionàries de carrera que es troben en qualsevol tipus d'excedència sempre que l'últim lloc de treball que hagen ocupat en l'administració estiga classificat de naturalesa administrativa o laboral, respectivament, o li haja correspost en l'actualitat estar classificat com a tal, d'acord amb el que disposa l'article 16 del Text Refós de la Llei de la Funció Pública Valenciana.  
Igualment, s'entendrà inclòs en l'àmbit d'aplicació d'aquesta llei el personal laboral fix de la Generalitat que presta serveis amb destinació definitiva als centres de salut pública.  
DISPOSICIONS ADDICIONALS  
Primera  
S'autoritza la Conselleria de Presidència, perquè d'acord amb allò establit en aquesta llei, adscriga el personal inclòs en l'àmbit d'aplicació d'aquesta als cursos que li corresponguen.  
Així mateix, podrà autoritzar la realització dels cursos a aquella persona que, havent-hi estat admesa, per raó de malaltia, no haguera pogut incorporar-s'hi o mantenir-ne la continuïtat.  
Segona  
Els cursos selectius a què es refereix aquesta llei tindran validesa exclusivament a l'efecte del procés d'adaptació previst en aquesta.  
DISPOSICIó DEROGATòRIA  
Queden derogades totes les normes d'igual o inferior rang que s'oposen a allò que estableix aquesta llei, i expressament el Decret 154/1994, de 29 de juliol, del Govern Valencià, i totes les disposicions que s'hagen dictat per al seu desenvolupament i execució.  
Per tant, ordene als ciutadans, tribunals, autoritats i poders públics als quals pertoque, que observen i facen complir aquesta llei.  
València, 26 d'abril de 1996  
El president de la Generalitat Valenciana,  
EDUARDO ZAPLANA HERNáNDEZ-SORO


Còpia Permalink ELI